Aan die gang | Dion se gedagtes
« "Before" foto's
Oorleef 2012 »
Februarie 15, 2010 deur Dion
Hierdie naweek was weer een van daardie waar mens gewens het jy kon êrens anders wees – verkieslik gedompel in koel skoon water en 'n glasie van iets met baie ys in die hand. Die "global warming"-ding maak my klaar. Ek kan doen met 'n ystydperk…
Voëlhok en visdamme - maak plek vir die hoenders!
Saterdag oggend het die hoenderhok-bouery in alle erns begin met 'n uitstappie na die boere co-op net hier anderkant ons. Ek verkies hulle bo die gewone hardeware-plekke, want hulle kom voor asof hulle regtig belangstel en wil help, anders as om net iets aan jou te verkwantsel en dan van jou te vergeet. Op die ou einde koop ons toe nou sommer 'n 2.2kl watertenk ook. Nou moet ek nog gaan gete herlei ook…
Die ou Mazdatjie het half gebukkend huistoe gestrompel onder die gewig van vyftien 3m pale en 'n rol ogiesdraad, en dan nog ons swaar gaaie ook daarin! By die huis het ek inderhaas afgelaai, opsluit begin uitmeet en my helper (Engel 2) nadergesleep en ons twee het in alle erns begin hoenderhok bou.
Elegante helper op boumateriaal...
Teen Saterdag se einde was die struktuur op en Sondag oggend was ek gou winkels toe om vir die Irishman darem so ietsie te kry saam met die Valentyns-blomme. 'n Tuin-bankie het my oog gevang – sy's vreeslik lief daarvoor om in die tuin voor die voëlhok en dammetjie te sit totdat die kop se geraas stilraak!
Sondag-aand was helfte van die ogiesdraad darem op. Dis nogal 'n langdradige affêre om die draad met nog draad aanmekaar te weef – dis wat meeste van die tyd geneem het. Nou in die week sal ek die draad klaarmaak, dan moet ek die rotstuin platmaak en die dammetjie opvul, dan kan die geveerdes by hul nuwe tuiste intrek.